# Verbaldel Skjønnhaug skoles strategiske plan 2024

Skjønnhaug skole og Aktivitetsskole har et hovedfokusområde i Strategisk plan for 2024: lesing. Oppsummert vil vi jobbe gjennomgripende med lesing og skape gode betingelser for progresjon for både faglig og sosial læring på alle trinn og i alle fag. En viktig del av dette vil være implementering av ny leseplan gjennom aktiv bruk av profesjonsfellesskapet.

Skolen har i planen for 2024 valgt å jobbe grundig med det vi satser på. Noen tidligere aktiviteter vil derfor bli del av den daglige driften og ikke som egen satsing i ny strategisk plan. Når vi videre skriver skolen, mener vi både skole og AKS da vi er en organisasjon.

## Grunnleggende ferdigheter tidlig i skoleløpet, og ferdighetene skal videreutvikles gjennom hele det 13-årige løpet

Et av de viktigste resultatmålet for oppvekst og kunnskapssektoren i Oslo er at elevene fullfører og består videregående opplæring og at de er godt forberedt til høyere utdanning og arbeidslivet. For å kunne nå dette målet er det viktig at skolen jobber for at alle elever får lese-, skrive-, språk- og regneferdigheter tidlig i skoleløpet. Dette vil vi gjøre gjennom ulike tiltak.

I 2023 fikk vi lagd en ny lese- og skriveplan for 1.-7. trinn. For 2024 ønsker vi å bruke mye tid på å implementere denne planen. Planen er å styrke kompetansen i personalet i leseopplæringen med hovedfokus på dette.

For å vite at elevene har ønsket progresjon, vil vi også jobbe med analysekompetanse i personalet.

## Profesjonsfellesskapet og undervisningen

LK20 stiller store krav til skolens måte å tenke undervisning på. Det legges til grunn at undervisningen på skolen skal utvikle elevenes kompetanse i og på tvers av fag gjennom medvirkning, dybdelæring og etisk og kritisk tenkning. På Skjønnhaug skole ønsker vi at elevene gjennom medvirkning skal være aktive deltagere og ha eierskap til egen læring.

## Læringsmiljø

Elever skal ha et trygt og inkluderende oppvekst- og læringsmiljø som fremmer helse, trivsel og læring, og som er fritt for mobbing, vold og overgrep. Skjønnhaug skole skal jobbe for dette gjennom ulike tiltak i 2024.

Skolens verdier som er: vennlighet, høflighet, empati, samarbeid og inkludering, vil fortsatt gjennomsyre hele skolens drift. Disse er synlig både i klasserommet, i friminuttene, i fellessamlinger, på turer og ellers der elevene oppholder seg.

Arbeidet med å skape et godt læringsmiljø er en pågående prosess der de ulike tiltakene evalueres og justeres flere ganger i året. Vi gjennomfører kartlegginger og undersøkelser hvert år. Resultatene av disse gir oss en god indikasjon på hvilke tiltak og innsatser skolen må sette søkelys på framover. Elevrådet, FAU og SMU er også viktige bidragsytere inn i arbeidet med et godt skolemiljø.

For 2024 ønsker vi å jobbe for at elevene skal oppleve økt tilhørighet i fellesskapet med hverandre. Dette vil vi gjøre gjennom blant annet felles aktiviteter og klassens time. I tillegg vil elevsamtalene være gode arenaer for lærere og elever til å snakke sammen og dermed dele hvordan skolehverdagen oppleves for den enkelte elev. En arena der eleven blir sett, hørt, motivert og blir bevist egen faglige og sosiale utvikling. Dette ønsker vi skal være en samtale der de kan utale seg fritt om hva de opplever, tenker og føler og som gir grunnlag for læreren til å avdekke hvordan eleven har det.

## AKS

Aktivitetsskolen skal bidra til å styrke elevenes motivasjon, mestringsfølelse, norsk språkutvikling samt sosiale- og grunnleggende ferdigheter gjennom økt deltagelse og kvalitet i AKS-tilbudet.

Elever og foresatte skal oppleve at AKS er et trygt og godt tilbud. Vårt mål er at alle elever fra 1.-4.trinn deltar i kjernetiden på AKS. Fram til kl.15.30 har vi læringsstøttende aktiviteter hver dag.

Læringsstøttende aktiviteter bidrar til at elevene får repetisjon av skolens fag gjennom lek og planlagte aktiviteter. Ved et godt samarbeid mellom AKS og skole vil elevene sikres en større faglig utvikling, og foresatte vil oppleve AKS og skole som et helhetlig tilbud.

I 2024 vil Skjønnhaug AKS fortsette videreutviklingen av de læringsstøttende aktivitetene, samt legge til rette for aktiviteter på ulike nivåer og trinn med enda mer målrettet faglig fokus. I dette arbeidet er utvidelse av elevenes språklige kunnskap noe av det vi ønsker å jobbe med for å redusere misforståelser som kan oppstå i lek på grunn av manglende språklige forståelse.

Gjennom økt kvalitet på møter og ellers samarbeid mellom skole og AKS, vil vi videreutvikle en felles forståelse og forbedre rutiner for hvordan det jobbes for et best mulig oppvekst- og læringsmiljø for elevene.